Гагенскі завочны ўніверсітэт

Гагенскі завочны ўніверсітэт () — нямецкая дзяржаўная вышэйшая навучальная ўстанова са статусам універсітэта з сядзібай у горадзе Гаген.

 Агульная характарыстыка 
Гагенскі завочны ўніверсітэт — гэта дзяржаўны даследчы ўніверсітэт, які ў першую чаргу арыентаваны на дыстанцыйнае ці завочнае навучанне. У той час як яго галоўны кампус размешчаны ў Гагене, універсітэт мае больш за 50 навучальных і даследчых цэнтраў у Германіі і па ўсёй Еўропе. Па дадзеных Федэральнага статыстычнага ўпраўлення Германіі, гэта найбуйнейшы ўніверсітэт Германіі па колькасці студэнтаў.

Універсітэт быў заснаваны ў 1974 годзе як дзяржаўны даследчы ўніверсітэт зямлёй Паўночны Рэйн-Вестфалія і пачаў сваю даследчую і выкладчыцкую дзейнасць у 1975 годзе. Ён быў заснаваны ў адпаведнасці з канцэпцыяй Адкрытага ўніверсітэта Вялікабрытаніі, каб забяспечыць вышэйшую і бесперапынную адукацыю праз сістэму дыстанцыйнай адукацыі.

Універсітэт прысуджае тыя ж ступені і кваліфікацыі, што і іншыя нямецкія ўніверсітэты і мае тыя ж патрабаванні. Першапачаткова ва ўніверсітэце было толькі тры факультэты з 1 300 студэнтамі дзённай і завочнай форм навучання, але сёння ўніверсітэт ператварыўся ў вядучую навучальную ўстанову Германіі па дыстанцыйнай адукацыі і з’яўляецца адзіным універсітэтам у гэтай сферы. Акрамя значнай колькасці студэнтаў, якія знаходзяцца за межамі кампуса, значная колькасць студэнтаў-аспірантаў дзённай формы навучання, а таксама больш за 1 800 супрацоўнікаў акадэмічнага і даследчага персаналу базуюцца ў галоўным універсітэцкім кампусе.

Факультэты ўніверсітэта прысуджаюць ступень бакалаўра, магістра і доктара і праводзяць хабілітацыю. Усе ступені, якія прысуджаюцца ўніверсітэтам, эквівалентныя тым, якія прысуджаюцца традыцыйнымі нямецкімі ўніверсітэтамі. Універсітэт выдае дыпломы і праводзіць даследаванні ў галіне дзелавога адміністравання і эканомікі, матэматыкі, інфарматыкі, права, псіхалогіі, культуралогіі і паліталогіі. Універсітэт выпусціў мноства вядомых выпускнікоў, сярод іх два лаўрэаты прэміі Готфрыда Вільгельма Лейбніца, 1 лаўрэат прэміі Госена, не менш за 25 прафесараў, шматлікія дэпутаты Бундэстага, а таксама былы міністр замежных спраў і віцэ-канцлер Германіі Гіда Вестэрвэле.

Універсітэт з’яўляецца членам Еўрапейскай асацыяцыі ўніверсітэтаў, Еўрапейскай асацыяцыі ўніверсітэтаў дыстанцыйнага выкладання і акрэдытаваны Інстытутам акрэдытацыі, сертыфікацыі і забеспячэння якасці навучання Германіі, Фондам міжнароднай акрэдытацыі дзелавога адміністравання, а таксама Агенцтвам па забеспячэнні якасці праз акрэдытацыю навучальных праграм Германіі.

 Факультэты 
 Эканамічны
 Культурных і сацыяльных навук
 Псіхалогіі
 Матэматыкі і інфарматыкі
 Юрыдычны

 Спасылкі 

 Афіцыйная інтэрнэт-старонка ўстановы

Катэгорыя:Універсітэты Германіі
Катэгорыя:Гаген
Катэгорыя:Дыстанцыйная адукацыя